Oʻzbekiston Respublikasi Hukumatining ayrim qarorlariga respublika oliy sport mahorati maktablari va maktab-internatlarining faoliyatini tartibga solish tizimini yanada takomillashtirishga qaratilgan oʻzgartirish va qoʻshimchalar kiritish toʻgʻrisida
(resolution, 2020-08-13)

Oʻzbekiston Respublikasi Jismoniy tarbiya va sport vazirligi tizimidagi respublika oliy sport mahorati maktablari, ixtisoslashtirilgan olimpiya zaxiralari maktab-internatlari hamda olimpiya va milliy sport turlari boʻyicha davlat ixtisoslashtirilgan maktab-internatlarining faoliyatini tartibga solish maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin. 2. Oʻzbekiston Respublikasi Jismoniy tarbiya va sport vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov hamda Oʻzbekiston Respublikasi jismoniy tarbiya va sport vaziri D.X. Nabiyev zimmasiga yuklansin. 1. Vazirlar Mahkamasining 2010-yil 23-sentabrdagi 211-son qarori (Oʻzbekiston Respublikasi QT, 2010-yil, 9-son, 50-modda) bilan tasdiqlangan Oʻzbekiston Respublikasidagi Oʻzbekiston Respublikasi Davlat budjetidan moliyalashtiriladigan sport maktablari toʻgʻrisidagi nizomning 41-bandi birinchi xatboshidagi “oʻquv yili 2-sentabrdan” soʻzlari “oʻquv yili 2-sentabrdan, respublika oliy sport mahorati maktablarida 1-yanvardan” soʻzlari bilan almashtirilsin. 2. Oʻzbekiston Respublikasi Vazirlar Mahkamasining 2012-yil 13-iyuldagi 214-sonli qarori (Oʻzbekiston Respublikasi QT, 2012-y., 7-son, 53-modda) bilan tasdiqlangan Trenerlik faoliyati bilan shugʻullanish yuzasidan attestatsiya oʻtkazish tartibi toʻgʻrisidagi nizomning 23-bandida: a) ikkinchi xatboshi quyidagi tahrirda bayon etilsin: “Oʻzbekiston Davlat jismoniy tarbiya va sport universitetini yoki ixtisoslashtirilgan olimpiya zaxirasi maktab-internatlarini tamomlaganlik toʻgʻrisidagi diplomlarga ega boʻlgan shaxslar koʻrsatib oʻtilgan taʼlim muassasalarini tamomlagandan keyin tegishli sport turlari boʻyicha uch yil mobaynida attestatsiyaning birinchi va ikkinchi bosqichidan oʻtgan deb hisoblanadilar.”; b) uchinchi xatboshi bilan toʻldirilsin: “boshqa oliy taʼlim muassasalarining jismoniy tarbiya va sport fakultetlarini tamomlaganlik toʻgʻrisidagi diplomlarga ega boʻlgan shaxslar koʻrsatib oʻtilgan taʼlim muassasalarini tamomlagandan keyin uch yil mobaynida attestatsiyaning birinchi bosqichidan oʻtgan deb hisoblanadilar”. 3. Vazirlar Mahkamasining “Sport turlari boʻyicha ixtisoslashtirilgan davlat maktab-internatlari faoliyatini takomillashtirish toʻgʻrisida” 2018-yil 2-iyundagi 410-son qarorida: a) 4-bandning “b” kichik bandi ikkinchi xatboshidagi “(futboldan tashqari)” soʻzlari chiqarib tashlansin; b) 5-bandning “v” kichik bandida: ikkinchi xatboshidagi “hamda maktab-internatga” soʻzlari chiqarib tashlansin; beshinchi xatboshi quyidagi tahrirda bayon qilinsin: “respublika akademiyasi, hududiy akademiyalar hamda maktab-internatlar oʻquvchilari uchun jihozlar, sport anjomlari va inventarlar, shuningdek, sport kiyim-boshi bilan taʼminlash meʼyorlarini ishlab chiqsin va belgilangan tartibda tasdiqlasin”; oltinchi xatboshi chiqarib tashlansin.